Ruska državna plinska kompanija Gazprom u velikom stilu ulazi na hrvatsko tržište. Kako je neslužbeno potvrđeno Večernjem listu iz izvora u samoj kompaniji, Gazprom će tijekom siječnja otvoriti ured u Zagrebu te se namjerava vrlo aktivno uključiti u tržišnu borbu na domaćem tržištu prirodnog plina. Ipak, ambicije ruske tvrtke znatno su šire od toga. Zainteresirani su za sudjelovanje u raznim energetskim i industrijskim projektima, naročito u onima gdje plin služi kao energent ili sirovina za proizvodnju. Kako objašnjava sugovornik Večernjeg lista, riječ je prije svega o elektroenergetici i petrokemiji.

Djelovati poticajno

– Vjerujemo kako možemo ponudit znatno nižu cijenu plina od trenutačne u Hrvatskoj, a takva cijena trebala bi djelovati poticajno i na brojne projekte modernizacije i razvoja plinskih elektroenergetskih objekata koji uz aktualne cijene nisu bili isplativi te, naravno, na industriju – ispričao je sugovornik Večernjeg lista. Kako se doznaje, Gazpromov ured u Zagrebu trebao bi biti ispostava tvrtke Gazprom Schweiz – kompanijine trgovačke podružnice – registrirane u Švicarskoj. Ta kompanija specijalizirana je za trgovinu azijskim plinom, uglavnom iz Uzbekistana, i upravo taj plin namjerava ponuditi na hrvatskom tržištu. Ta je činjenica važna jer prema tvrdnjama iz Gazproma kompanija u Hrvatskoj ne namjerava opskrbu obavljati putem dugoročnih ugovora s cijenom plina povezanom s kretanjima cijene nafte – kako Gazprom obično prodaje ruski plin. Dolazak Gazproma na domaće tržište nedvojbeno je važan događaj za Hrvatsku. Od sljedeće godine dugogodišnji sustav reguliranih cijena plina na domaćem tržištu trebao bi biti potpuno ukinut, a monopol Ininog Prirodnog plina izložen dolasku konkurencije. Kako je cijena plina za industriju u Hrvatskoj dosad bila vrlo visoka, očekuje se da će dolaskom novih igrača ona biti smanjena. Doduše, pozitivne cjenovne efekte mogli bi osjetiti i građani. Nakon liberalizacije plinskog tržišta u Sloveniji cijena plina za građanstvo srušena je 15 posto. Ipak, najveće uštede očekuju se u industriji, a posebno će jaka konkurencija biti za dobivanje ugovora o opskrbi velikih potrošača – kutinske Petrokemije, Hrvatske elektroprivrede i velikih distributera.

Znaju za teškoće

Sugovornik Večernjeg lista iz Gazproma poručuje kako namjeravaju srušiti cijenu plina u Hrvatskoj, ali ne preko leđa distributera. – Upoznati smo sa situacijom na hrvatskom tržištu i znamo za tešku situaciju dijela distributera plina. Utoliko, nije nam želja djelovati destruktivno, već se nadamo da kroz nižu osnovnu cijenu plina koju ćemo ponuditi možemo poboljšati i njihovu profitnu maržu – kaže. Čelni čovjek Hrvatske stručne udruge za plin Miljenko Šunić, poručuje kako je konkurencija dobra, ali da je potreban oprez.

– Ako se tržište otvara, onda je neosporno dobro da ima što više konkurenata, no kupci će morati voditi računa i o sigurnosti i garancijama dobave – kaže Šunić.

>>Gazprom: Kosoričina je Vlada kriva što ste izgubili Južni tok

>>Gradili bi se kilometri plinovoda, a kupnja plina mora na natječaj